РЕГЛАМЕНТ (ЕО) № 248/2008 НА СЪВЕТА
от 17 март 2008 година
за изменение на Регламент (ЕО) № 1234/2007 по отношение на националните квоти за мляко
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 37 от него,
като взе предвид предложението на Комисията,
като взе предвид становището на Европейския парламент,
като има предвид, че:
(1)
В приложение IX към Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно някои специфични разпоредби за някои земеделски продукти („Общия регламент за ООП“) (1) се определят националните квоти за мляко за седемте дванадесетмесечни периода, които започват на 1 април 2008 г., в рамките на квотната система за мляко за ограничаване на продукцията.
(2)
В член 66, параграф 3 от Регламент (ЕО) № 1234/2007 се предвижда, че тези квоти се определят, без да се засяга евентуално преразглеждане предвид общите пазарни условия и особените условия в определени държави-членки.
(3)
Съветът поиска от Комисията да изготви доклад за пазарните перспективи, когато реформите от 2003 г. на общата организация на пазара на мляко и млечни продукти бяха изцяло осъществени, с оглед да оцени уместността на отпускането на допълнителни квоти.
(4)
Този доклад беше изготвен и заключението му гласи, че настоящата ситуация на общностния и на световните пазари и тяхното предполагаемо развитие в периода до 2014 г. оправдават допълнително увеличение на квотите от 2 %, за да се улесни производството на повече мляко в рамките на Общността с цел подпомагане задоволяването на новите пазарни изисквания за млечни продукти.
(5)
Следователно е уместно квотите на всички държави-членки, както са посочени в приложение IX към Регламент (ЕО) № 1234/2007, да бъдат увеличени с 2 % от 1 април 2008 г.
(6)
Регламент (ЕО) № 1234/2007 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Точка 1 от Приложение IX към Регламент (ЕО) № 1234/2007 се заменя с текста в приложението към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 март 2008 година.